
Csillagvizsgálót Nagyszénásra!

Kulcsszavak: csillagvizsgáló; fényszennyezés; szabadidőpark; régióközpontok
      Korábbi kutatásaimra, projektmunkámra támaszkodva kezdtem el kutatni a nagyszénási Kiss György Csillagda helyzetét. A környéken egyedülálló szervezet évtizedek óta hányatott sorsú épületben működik, így nem tudnak megfelelő teret biztosítani a tudományos ismeretterjesztésnek. A Csillagvizsgáló épülete a település központjához közel, egy önkormányzati tulajdonú telken található. Épülete kicsi, szegényes, nem előadótérnek, csillagvizsgálónak épült. Korábbi igényfelmérésem alapján megállapítottam, hogy a belterületi helyzet nem alkalmas egy modern csillagvizsgáló működéséhez.
      Nagyszénás külterülete látnivalókban és természeti értékekben is gazdag: 8 emlékmű, 10 kunhalom, s megannyi Natura2000 védett terület található a környékben, melyek érdemesek a felfedezésre. Nagyszénás középkori elődjétől nem messze található egy kihasználatlan lőtér, távol a „város zajától”. Ideális helyszín egy teljes sötétséget igénylő intézménynek. A Kiss György Csillagdát ide tervezem.



